  Майя Бывальцева Удмуртилэн 2017-тӥ ар понна «Вож адямиез» луиз Ижкарысь Лилия Шустова. Элькунысь инкуазь узырлыкъя но инкуазез утёнъя министерство «Экологи кышкытлыклэсь утиськон нуналъёс» огъяросси ужрад улсын ортчытэм улосвыл вожвылъяськонъёслы йылпумъянъёс лэсьтӥз, ивортэ удысэтлэн пресс-службаез. Лилия Шустова 4 ар ӵоже ни Ижкарын «Зелёный паровоз» огазеяськонлэн ёзчиез луэ. Со жуг-жагез нимаз бичанъя «Разделяйка» ужрадлы кичӧлтон сётӥз. Озьы ик нылпи садъёсын но дышетсконниосын инкуазез утёнлы сӥзем лекциос ортчытъя. Элькунысь инкуазь узырлыкъя но инкуазез утёнъя министерстволэн пресс-секретарез Дмитрий Коробейников ивортэмъя, 2017-тӥ арын «Зелёный паровоз» «Разделяйка» ужрадзэ 15 пол ортчытӥз, отчы 10 сюрс адями пыриськиз. Ваньмыз люкам жуг-жаг но кулэтэм арбериос переработкае нуэмын. Со пӧлын 11,5 тонна макулатура, 570 килограмм пластик ӟенеликъёс но мукетыз. Та выллем ужрадъёс Удмуртиысь мукет каръёсын но ёрос центръёс ортчытъяны кутскизы ни. «Разделяка» улсын 1 тонналэсь трос батарейкаос люкамын. Али соосты Челябинске быдтон понна нуыны коньдон бичало. Озьы ик шараямын кар но гурт дышетсконниос, нылпиослы ватсаса тодон-валан сётӥсь ужъюртъёс, нылпи садъёс, кар но гурт лыдӟиськонниос, иворъёсты вӧлмытӥсь ёзэсъёс, кар но гурт предприятиос но огазеяськонъёс, мерлыко огазеяськонъёс пӧлын вормисьёс. Вожвылъяськонын вормисьёсты сё-дано пусъён ужрад Ижкарын шуркынмон пумын ортчоз. Тегъёс: Мерлык Ижкар Удмуртия инкуазь инкуазезутёнъяминистерство  